RO Jurnalul Oficial al Uniunii Europene C 86/5

Notificare privind decizia Organului de reglementare a diferendelor al Organizației Mondiale a Comerțului adoptată la 28 iulie 2011

2012/C 86/04

Prezenta notificare se publică în conformitate cu Regulamentul (CE) nr. 1515/2001 al Consiliului privind măsurile pe care Comunitatea le poate lua ca urmare a unui raport adoptat de Organul de soluționare a litigiilor al OMC privind măsurile antidumping sau antisubvenții (1) („regulamentul de abilitare al OMC”).

La 28 iulie 2011, Organul de reglementare a diferendelor al OMC („ORD”) a adoptat un raport al Organului de apel și un raport al Grupului special, astfel cum a fost modificat de raportul Organului de apel, în cauza „European Communities — Definitive Anti-Dumping Measures on Certain Iron or Steel Fasteners from China” (Comunitățile Europene – măsuri antidumping definitive privind anumite elemente de fixare din fier sau oțel originare din China) (denumite în continuare „rapoartele”) (2).

În rapoarte, s-a constatat, inter alia, că articolul 9 alineatul (5) din Regulamentul (CE) nr. 1225/2009 (denumit în continuare „regulamentul de bază”) (3) era în neconcordanță cu articolele 6.10, 9.2 și 18.4 din Acordul OMC privind antidumpingul și cu articolul XVI:4 al Acordului OMC. Articolul 9 alineatul (5) din regulamentul de bază prevede că producătorii-exportatori individuali din țările care nu au economie de piață, care nu beneficiază de tratament de societate care funcționează în condițiile unei economii de piață în conformitate cu articolul 2 alineatul (7) litera (c) din regulamentul de bază, vor fi supuși unei taxe aplicabile la nivel național, cu excepția cazului în care exportatorii pot să demonstreze că îndeplinesc condițiile pentru acordarea tratamentului individual prevăzute la articolul 9 alineatul (5) din regulamentul de bază [„constatarea ORD cu privire la articolul 9 alineatul (5) din regulamentul de bază”].

Scopul prezentei notificări este de a informa părțile asupra modului în care constatarea ORD cu privire la articolul 9 alineatul (5) din regulamentul de bază va fi luată în considerare în ceea ce privește măsurile antidumping în vigoare. Punerea în aplicare a constatărilor ORD cuprinse în rapoartele cu privire la Regulamentul (CE) nr. 91/2009 al Consiliului (4) va face obiectul unei notificări separate.

O listă neexhaustivă a măsurilor în vigoare vizate de prezenta notificare este inclusă în anexă.

Comisia invită orice producător-exportator din țările care nu au economie de piață, care consideră că aceste măsuri ar trebui să fie reexaminate în lumina interpretărilor juridice privind articolul 9 alineatul (5) cuprinse în rapoarte, să solicite o reexaminare în conformitate cu articolul 2 din regulamentul de abilitare al OMC.

Instituția relevantă din cadrul Uniunii poate anula, modifica sau menține măsurile revizuite pentru a reflecta concluziile reexaminării. Părțile care solicită o reexaminare ar trebui să fie conștiente de faptul că, în cazul în care constatările care le privesc impun o modificare a măsurilor, o asemenea modificare poate duce la o scădere sau o creștere a nivelului măsurilor.

Odată ce o reexaminare a fost inițiată, Comisia își rezervă dreptul de a o finaliza, chiar și în cazul în care partea care solicită reexaminarea decide să retragă cererea de reexaminare.

(a) Condiții privind reexaminarea măsurilor în vigoare

Ca urmare a rapoartelor, Comisia intenționează să analizeze cererile de reexaminare în conformitate cu regulamentul de abilitare al OMC: 1. în cazul în care solicitantului i s-a refuzat tratamentul individual în conformitate cu dispozițiile articolului 9 alineatul (5) din regulamentul de bază; sau 2. în cazul în care solicitantul consideră că a fost descurajat să coopereze și să solicite tratament individual în ancheta care a condus la adoptarea măsurilor antidumping, din cauza poverii administrative impuse prin articolul 9 alineatul (5) din regulamentul de bază sau deoarece s-a considerat că nu a îndeplinit toate criteriile prevăzute la articolul 9 alineatul (5) din regulamentul de bază.

(b) Procedura

Pentru a fi admisibilă, cererea trebuie:

(i) să declare că măsura antidumping la care sunt supuse exporturile solicitantului către Uniunea Europeană se bazează pe circumstanțele menționate la punctul (a) de mai sus; și

(ii) să prezinte informații despre cantitățile exportate către Uniunea Europeană și prețurile de export, precum și comparația în sensul articolului 2 din regulamentul de bază, care acoperă perioada de anchetă pe care s-a bazat taxa antidumping aplicabilă.

În cazul în care utilizarea datelor de export din partea solicitantului referitoare la perioada de anchetă inițială devine imposibilă (de exemplu, deoarece perioada de anchetă inițială este prea îndepărtată în timp și nu există documente referitoare la datele de export care să poată fi verificate), Comisia va analiza posibilitatea, în cazuri justificate corespunzător, de a iniția o reexaminare pentru o perioadă de anchetă recentă. În acest caz, informațiile ar trebui să acopere, în mod normal, cel puțin ultimele șase luni înainte de data publicării prezentei notificări.

În orice caz, dreptul de a formula o cerere de reexaminare intermediară în conformitate cu articolul 11 alineatul (3) din regulamentul de bază nu este afectat.

Orice cerere de reexaminare formulată în scris se adresează:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË

Fax +32 22956505

E-mail: TRADE-defence-complaints@ec.europa.eu

Comisia va analiza cererile de reexaminare pe baza regulamentului de abilitare al OMC într-o perioadă de timp rezonabilă și va publica un aviz de deschidere al acestei reexaminări în cazul în care este primită o cerere motivată corespunzător.

În conformitate cu articolul 3 din regulamentul de abilitare al OMC, nicio măsură adoptată în temeiul acestui regulament ulterior unei reexaminări nu are efect retroactiv.

(1) JO L 201, 26.7.2001, p. 10.

(2) OMC, Raportul Organului de apel, AB-2011-2, WT/DS397/AB/R, 15 iulie 2011. OMC, Raportul grupului special, WT/DS397/R, 29 septembrie 2010. Rapoartele pot fi descărcate de pe site-ul internet al OMC (http://www.wto.org/english/tratop_e/dispu_e/cases_e/ds397_e.htm).

(3) JO L 343, 22.12.2009, p. 51.

(4) JO L 29, 31.1.2009, p. 1.